RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-applikazzjoni tad-Direttiva 2009/21/KE dwar il-konformità mar-rekwiżiti tal-Istat tal-bandiera /* COM/2013/0916 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-applikazzjoni tad-Direttiva 2009/21/KE dwar il-konformità mar-rekwiżiti tal-Istat tal-bandiera (Test b'rilevanza għaż-ŻEE) 1. Introduzzjoni Id-Direttiva 2009/21/KE dwar il-konformità mar-rekwiżiti tal-Istat tal-bandiera[1] kienet parti minn pakkett ta’ miżuri, magħruf bħala "t-tielet pakkett dwar is-sikurezza marittima”, adottat f’Marzu 2009 biex itejjeb il-kompetittività tas-settur, li jibbenefikaw minnu biss dawk l-operaturi li jirrispettaw is-sikurezza marittima u li jżid il-pressjoni fuq is-sidien ta’ vapuri bi kwalità inferjuri. Din id-Direttiva għandha żewġ għanijiet: (a) li tiżgura li l-Istati Membri, bħala Stati tal-bandiera, iwettqu l-obbligi tagħhom b’mod effettiv u konsistenti, b'mod partikolari billi jagħmlu l-iskema ta' verifika tal-Istat tal-bandiera tal-Organizzazzjoni Marittima Internazzjonali (OMI) obbligatorja skont il-liġi tal-UE u jintroduċu ċertifikazzjoni tas-sistemi ta' maniġment operattiv tal-awtoritajiet marittimi nazzjonali; u (b) li ttejjeb is-sikurezza u tevita t-tniġġis minn vapuri li jtajru l-bandiera ta’ Stat Membru, b’mod partikolari billi tiżgura li l-ebda wieħed minnhom ma jkun fuq il-lista s-sewda jew fuq il-lista l-griża tal-Memorandum ta' Qbil ta' Pariġi dwar il-kontroll mill-Istat tal-port. Ir-rekwiżiti imposti fuq l-Istati Membri bħala Stati tal-bandiera, introdotti minn din id-Direttiva huma ppreżentati fit-Taqsima 4 ta’ dan ir-rapport, flimkien mal-osservazzjonijiet tal-Kummissjoni. L-Istati Membri għamlu wkoll dikjarazzjoni konġunta, li fiha qablu li jintrabtu bil-konvenzjonijiet internazzjonali li jimponu obbligi fuq l-Istati tal-bandiera u li japplikaw il-kodiċi tal-OMI fl-implimentazzjoni tal-istrumenti obbligatorji tagħha, biex jiżguraw li l-awtoritajiet nazzjonali jkollhom ir-riżorsi u s-setgħat meħtieġa bħala Stati tal-bandiera biex jassumu l-obbligi internazzjonali tagħhom. 2. Traspożizzjoni Għaxar Stati Membri[2] ttrasponew id-Direttiva fil-ħin, jiġifieri sas-17 ta’ Ġunju 2011 (l-1 ta’ Lulju 2013 fil-każ tal-Kroazja), 11 għamlu dan sal-aħħar tal-2011, filwaqt li l-bqija tal-Istati Membri qabżu l-iskadenza tat-traspożizzjoni b’aktar minn sitt xhur. Għaldaqstant, il-maġġoranza tal-Istati Membri ttrasponewha fil-ħin jew viċin id-data ta' skadenza. 3. Input għar-rapport L-Artikolu 9 tad-Direttiva jitlob lill-Kummissjoni tippreżenta rapport lill-Parlament Ewropew u lill-Kunsill dwar l-applikazzjoni ta’ din id-Direttiva, li għandu jinkludi fih valutazzjoni tal-prestazzjoni tal-Istati Membri bħala Stati tal-bandiera. L-informazzjoni li waslet mingħand 25 Stat Membru tal-UE[3] tikkontribwixxi għal dan ir-rapport. 4. L-istatus u l-osservazzjonijiet tal-Kummissjoni 4.1. L-applikazzjoni tal-Artikoli 4 u 6 fir-rigward tat-trasparenza fit-trasferiment ta’ vapur li jtajjar bandiera ta' Stat Membru L-Artikolu 4 jesiġi li l-Istati Membri jiżguraw li l-vapuri li jtarju l-bandiera tagħhom jikkonformaw mar-regoli u r-regolamenti internazzjonali applikabbli. Jistabbilixxi wkoll verifiki bażiċi tas-sikurezza meta vapur jittrasferixxi minn Stat tal-bandiera għal ieħor u jkun hemm bżonn li l-Istat tal-bandiera li jirċievi l-vapur jingħata fil-pront id-dejta dwar in-nuqqasijiet u informazzjoni marbuta mas-sikurezza. Fil-premessi, il-premessa 6 tirreferi għal dispożizzjonijiet simili dwar it-trasferiment ta’ vapuri li ġew irrakkomandati mill-Organizzazzjoni Marittima Internazzjonali (OMI) fiċ-ċirkolari tagħha MSC/Circ.1140/MEPC/Circ. 424 tal-20 ta’ Diċembru 2004 dwar it-trasferiment tal-vapuri bejn l-Istati. L-għan huwa li tiżdied it-trasparenza fir-relazzjoni bejn l-Istati tal-bandiera fl-interessi tas-sikurezza marittima. Fir-rigward tal-vapuri li jtajru bandiera ta' Stat Membru, l-Artikolu 6 jistipula l-informazzjoni minima li għandha tinżamm u li għandha tkun faċilment aċċessibbli. Din tinkludi: – Id-dettalji tal-vapur; – Id-dati tal-istħarriġ; – L-identifikazzjoni tal-organizzazzjonijiet rikonoxxuti (ROs) involuti fiċ-ċertifikazzjoni u fil-klassifikazzjoni; – L-identifikazzjoni tal-awtorità kompetenti tal-Kontroll mill-Istat tal-Port li tkun spezzjonat il-vapur u d-dati ta' dawn l-ispezzjonijiet; – L-eżitu ta’ dawn l-ispezzjonijiet; – L-informazzjoni dwar id-diżgrazzji marittimi; Barra minn hekk, l-Artikolu 4(2) jistipula li kull meta Stat tal-bandiera ieħor jitlob informazzjoni dwar vapur li preċedentement kien itajjar il-bandiera ta’ Stat Membru, dak l-Istat Membru għandu jipprovdi minnufih lill-Istat tal-bandiera li jagħmel it-talba, dettalji dwar in-nuqqasijiet pendenti u informazzjoni rilevanti oħra relatata mas-sikurezza. L-Artikolu 6(g) jeżiġi wkoll li l-Istati Membri jżommu reġistru tal-vapuri li fil-passat kienu jtajru l-bandiera tagħhom għal 12-il xahar. Il-parti l-kbira tal-Istati Membri għamlu l-informazzjoni elenkata fl-Artikolu 6 disponibbli għall-pubbliku. Anke l-Ungerija, li ma għadx għandha bastimenti merkantili li jbaħħru taħt il-bandiera tagħha, ikkonfermat li l-informazzjoni dwar il-bastimenti li fil-passat kienu jtajru l-bandiera tagħha għadha aċċessibbli għall-pubbliku. Għal 10 Stati Membri, din l-informazzjoni tinsab fuq il-websajt tal-amministrazzjoni tagħhom u għal xi ftit amministrazzjonijiet (il-Belġju, il-Finlandja u l-Pajjiżi l-Baxxi) fejn din ir-responsabbiltà hija kondiviża ma’ aġenzija jew ma' spettorat, l-informazzjoni tinsab fuq il-websajts taż-żewġ organizzazzjonijiet. Tabilħaqq il-Pajjiżi l-Baxxi stipulaw li l-organizzazzjonijiet rikonoxxuti li jaħdmu f'isimhom għandhom ukoll jagħmlu din l-informazzjoni disponibbli fuq il-websajts rispettivi tagħhom. Madankollu, xi ftit amministrazzjonijiet (Ċipru, il-Portugall u l-Isvezja) mhumiex konvinti li hemm bżonn li din id -dejta tkun fuq il-websajts pubbliċi, u fakkru li d-Direttiva tistipula biss li din l-informazzjoni għandha tkun faċilment aċċessibbli, u b'hekk l-Istati Membri jkunu jistgħu jiddeterminaw l-adegwatezza ta' kull talba pubblika għall-informazzjoni. Il-valutazzjoni tal-prestazzjoni tal-Istati Membri Fir-rigward tad-disponibbiltà tal-informazzjoni u għaldaqstant it-trasparenza tal-prestazzjoni tal-vapuri li jtajru l-bandiera ta' Stat Membru, is-sitwazzjoni saret aktar ċara minn mindu bdiet tapplika d-Direttiva, b’għadd imdaqqas ta' Stati Membri li tellgħu d-dejta fuq il-websajt(s) amministrattiva(amministrattivi) tagħhom jew tal-inqas ikkonfermaw li tista' tkun faċilment aċċessibbli għall-pubbliku. Barra minn hekk, jidher li dan l-eżerċizzju inkoraġġixxa valutazzjoni mill-ġdid ta' kemm hu vijabbli li jinżamm reġistru marittimu fil-każ ta’ xi Stati Membri,– dan żvilupp sinifikanti. 4.2. Artikolu 7 (il-proċess ta’ verifika tal-Istat tal-bandiera) Permezz tar-Riżoluzzjoni A.946(23), l-OMI approvat it-twaqqif u l-iżvilupp ulterjuri ta' Skema ta’ Verifika Volontarja tal-Istati Membri tal-OMI (VIMSAS) f’Diċembru 2004. Ir-Riżoluzzjoni A.974(24) li ġiet adottata f’Diċembru 2005 tistabbilixxi l-qafas u l-proċeduri għall-Iskema. L-għan tagħha huwa li tiddetermina sa liema punt l-Istati Membri tal-OMI qegħdin jimplimentaw u jinfurzaw l-istrumenti obbligatorji applikabbli tal-OMI Il-verifika ssir minn esperti marittimi ta' livell għoli magħżula minn amministrazzjonijiet marittimi differenti tal-Istati Membri tal-OMI u sseħħ permezz ta' evalwazzjoni bejn il-pari li tinkludi spezzjoni li ddum ġimgħa tal-amministrazzjoni kkonċernata. Ir-rapport finali jenfasizza kull nuqqas ta' konformità jew dgħjufija osservata. Jidentifika wkoll l-aħjar prassi kif ukoll l-oqsma fejn hemm bżonn ta' aktar żvilupp. Hu jinkludi pjan ta' azzjoni korrettiva, li l-amministrazzjoni tkun qablet miegħu, li jindirizza kull dgħjufija identifikata. Id-Direttiva 2009/21/KE tistipula li l-Istati Membri għandhom jieħdu l-miżuri neċessarji sabiex issir verifika mill-OMI tal-amministrazzjoni tagħhom mill-inqas darba kull seba’ snin u għandhom jippubblikaw l-eżitu skont il-leġislazzjoni nazzjonali rilevanti dwar il-kunfidenzjalità. 4.2.1. Talbiet għal verifika volontarja mill-OMI Għadd ta’ Stati Membri kienu fost l-ewwel li talbu u li saritilhom verifika mill-OMI fl-2006, fosthom id-Danimarka, Ċipru, Spanja u r-Renju Unit. Ir-Renju Unit, Franza u Ċipru ħadu sehem fl-iżvilupp ta’ VIMSAS billi l-ewwel għaddew minn skrinjar. Id-Danimarka kienet l-ewwel Stat Membru tal-OMI li ġiet uffiċjalment ivverifikata u Ċipru kien it-tieni. Minbarra l-Portugall, l-Istati tal-bandiera kostali kollha tal-UE saritilhom verifika. Dan huwa kkonfermat permezz ta’ ċirkolari riċenti tal-OMI dwar is-suġġett[4]. Barra minn hekk, seba’ Stati Membri tal-UE talbu jew beħsiebhom jitolbu biex issirilhom it-tieni verifika. 4.2.2. L-eżitu tal-verifiki Il-parti l-kbira tal-Istati Membri kellhom eżitu pożittiv mill-verifika, bi pjan ta' azzjoni korrettiva li kien hemm qbil dwaru għan-nuqqasijiet ta' konformità, l-osservazzjonijiet u d-dgħjufijiet identifikati kollha. Dawn inkludew l-indirizzar tal-bżonn ta' strateġija biex jintlaħqu l-obbligi tal-OMI, l-aġġornament tal-leġiżlazzjoni, tal-linji gwida u tal-listi ta' kontroll nazzjonali, kif ukoll il-ftehimiet ma' organizzazzjonijiet rikonoxxuti, l-allokazzjoni mill-ġdid tar-riżorsi umani u l-forniment ta' evidenza ta' taħriġ. Dawn in-nuqqasijiet ġew indirizzati jew qed jiġu indirizzati permezz ta’ pjan ta’ azzjoni korrettiva. Xi wħud ikkummentaw li l-mezzi biex tintlaħaq l-azzjoni korrettiva jistgħu ma jkunux disponibbli immedjatament: għaldaqstant, il-Belġju indika li din l-azzjoni qed tittieħed sakemm u safejn l-Istat Federali jkollu s-setgħa li jagħmel dan, għall-Irlanda, il-progress b'rabta mal-leġiżlazzjoni nazzjonali dwar il-Konvenzjonijiet pendenti jiddependi mill-prijoritajiet leġiżlattivi u mill-iskeda ta' żmien. Il-verifiki taw l-opportunità lil dawk l-Istati Membri li għaddejjin minnhom biex jidentifikaw oqsma fejn jistgħu jtejbu l-amministrazzjoni tagħhom u biex ifasslu metodi ta' kif jindirizzaw dawn id-dgħjufijiet. B’hekk huma jirrappreżentaw mezz ta' kif jgħollu l-istandards fl-amministrazzjonijiet tal-Istati Membri, liema titjib jista' biss jintlaqa' tajjeb. Billi l-verifika ssir mill-pari, din tista' sservi wkoll ta' esperjenza ta' tagħlim reċiproku għal dawk involuti fil-valutazzjoni tal-verifika, liema tagħlim huma jistgħu mbagħad jaqsmu mal-amministrazzjonijiet tagħhom. 4.2.3. Il-pubblikazzjoni tar-riżultati Proporzjon kbir tal-Istati Membri għandhom ir-rapport tal-verifika disponibbli fuq il-websajt tal-amministrazzjoni tagħhom. Minkejja dan, xi drabi, ma jkunx daqshekk faċli li jsir aċċess għad-dokument. Għal Stati Membri oħrajn — il-Belġju, Spanja, Franza u l-Irlanda, l-aċċess għar-rapport huwa ristrett, skont il-libertà mogħtija lill-Istati Membri tal-OMI dwar kemm għandu jkun aċċessibbli għall-pubbliku d-dokument, u wkoll skont il-limiti rikonoxxuti fid-Direttiva fir-rigward tar-regoli dwar il-kunfidenzjalità nazzjonali. Il-valutazzjoni tal-prestazzjoni tal-Istati Membri Il-Kummissjoni tħares lejn kull identifikazzjoni tan-nuqqasijiet ta' konformità u tal-osservazzjonijiet bħala mezz li jwassal għal titjib, sabiex l-amministrazzjonijiet tal-Istati Membri jkunu f'pożizzjoni aħjar biex iwettqu r-responsabbiltajiet tagħhom bħala Stati tal-bandiera, b'mod partikolari fir-rigward tas-sikurezza marittima u tal-ħarsien ambjentali. Wara l-verifika, l-Istati Membri użaw il-pjan ta’ azzjoni korrettiva mfassal sabiex itejbu l-ħidma tagħhom bħala Stati tal-bandiera. Minn dawk l-Istati Membri li għadha ma saritilhomx verifika mill-OMI, il-Portugall biss għandu reġistru attiv. Il-Kummissjoni se ssegwi lill-PT b'mod attiv sabiex jiġi sottoskritt fil-VIMSAS. 4.3. Artikolu 8: Sistema Ċċertifikata għall-Immaniġġjar tal-Kwalità L-Artikolu 8(1) jirrikjedi l-iżvilupp, l-implimentazzjoni u l-manutenzjoni ta’ sistema għall-immaniġġjar tal-kwalità għall-partijiet operattivi tal-attivitajiet relatati mal-Istati tal-bandiera fi ħdan l-amministrazzjoni u din għandha tkun fis-seħħ sas-17 ta’ Ġunju 2012. Din is-sistema għandha tkun iċċertifikata skont l-istandards internazzjonali. Il-parti l-kbira tal-amministrazzjonijiet li pprovdew feedback, indikaw li huma kienu għamlu dan, u ħafna minnhom kisbu ċ-ċertifikazzjoni fl-2012. Xi wħud, bħall-Greċja, Spanja, il-Litwanja, il-Lussemburgu, il-Latvja u r-Renju Unit, enfasizzaw il-fatt li huma diġà kellhom fis-seħħ is-sistemi għall-immaniġġjar tal-kwalità, qabel ma d-Direttiva introduċiet ir-rekwiżit għaċ-ċertifikazzjoni; fil-każ tar-Renju Unit, inżammu ċ-ċertifikati tas-sistema ta’ mmaniġġjar tal-kwalità (QMS) preċedenti skont l-ISO 9001 1994 u l-ISO 9001 2001. Oħrajn indikaw li huma kienu kisbu distinzjoni partikolari – il-Belġju indika li kien detentur ta’ Ċertifikat tal-Amministrazzjoni Korporattiva tal-Istati tal-Bandiera. Għall-oħrajn, il-proċess kien ta' għajnuna: Il-Polonja indikat li l-uffiċċji marittimi tagħha ġewwa Gydnia u Szczecin kienu kisbu ċ-ċertifikazzjoni fl-2008, bit-tielet uffiċċju ġewwa Słupsk li kiseb iċ-ċertifikazzjoni fl-2009,– l-armonizzazzjoni u ċ-ċertifikazzjoni tas-sistema għall-immaniġġjar tal-kwalità għall-uffiċċji kollha nkisbu fl-2011. B’kuntrast ma' dan, ċerti Stati Membri kienu għadhom ma implimentawx dan ir-rekwiżit. Għal xi wħud – Malta, il-Pajjiżi l-Baxxi u s-Slovenja, iċ-ċertifikazzjoni hija mistennija sal-aħħar tal-2013 jew hija pendenti fil-każ ta’ Ċipru, filwaqt li għal oħrajn, din mhijiex tiġi segwita jew minħabba nuqqas ta' persunal u riżorsi tat-teknoloġija tal-informatika (IT) (l-Irlanda), jew minħabba diffikultajiet amministrattivi interni (il-Portugall). Il-Kummissjoni qiegħda ssegwi b’mod attiv l-Istati Membri kkonċernati b'dan ir-rekwiżit. Iċ-ċertifikazzjoni esterna ta’ sistema għall-immaniġġjar tal-kwalità tipprovdi mezz ieħor ta' kif jiġi żgurat li l-amministrazzjonijiet tal-Istati Membri bħala Stati tal-bandiera jkunu f'pożizzjoni mhux biss li jipprovdu servizzi ta' kwalità lill-flotta tagħhom iżda wkoll li jeżiġu u jinfurzaw l-ogħla standards ambjentali u ta' sikurezza fuq livell internazzjonali u fuq livell tal-UE. B'mod aktar prattiku, l-Istati Membri kkummentaw li ġaladarba jiġi sodisfatt dan ir-rekwiżit ikun possibbli li jiġi rrazzjonalizzat l-immaniġġjar tal-bnadar, biex b'hekk isir użu aħjar tar-riżorsi umani u xi wħud ikunu jistgħu jiġu assenjati kompiti oħrajn, bħall-ispezzjonijiet mill-Istat tal-port. Matul il-proċess leġiżlattiv dwar il-proposta ta' Direttiva li tikkonċerna ċerti responsabbiltajiet tal-Istati tal-bandiera għall-konformità mal-Konvenzjoni dwar ix-Xogħol Marittimu, 2006 u l-infurzar tagħha, il-Kummissjoni ddikjarat li l-Artikolu 8 tad-Direttiva 2009/21/KE li jikkonċerna s-sistema ċċertifikata għall-immaniġġjar tal-kwalità għandu japplika għal kull attività operattiva relatata mal-Istati tal-bandiera, kemm jekk tkun ibbażata fuq OMI kif ukoll jekk tkun ibbażata fuq Konvenzjonijiet oħrajn. Għaldaqstant, fil-fehma tal-Kummissjoni, ir-rekwiżit għal sistema ċċertifikata għall-imaniġġjar tal-kwalità japplika għal dawk l-attivitajiet operattivi relatati mal-implimentazzjoni tal-Konvenzjoni dwar ix-Xogħol Marittimu 2006. Konsegwentament, dan għandu jiġi rifless fl-attivitajiet ta' implimentazzjoni tal-Istati Membri. Il-valutazzjoni tal-prestazzjoni tal-Istati Membri Dan ir-rekwiżit jipprovdi kontroll indipendenti ieħor tal-kwalità fuq is-sistemi u l-proċeduri użati mill-Istati Membri meta joperaw bħala Stati tal-bandiera. Ġie nnutat titjib konkret. Għal sitt Stati Membri, iċ-ċertifikazzjoni esterna kkonfermat is-sistemi għall-immaniġġjar tal-kwalità li kienu diġà fis-seħħ. Għal bosta Stati Membri ċ-ċertifikazzjoni esterna hija mistennija dalwaqt, filwaqt li għall-Irlanda u l-Portugall din hija kwistjoni pendenti, u l-Kummissjoni se ssegwi attivament l-Istati Membri kkonċernati. Għaldaqstant, iċ-ċertifikazzjoni esterna tal-amministrazzjonijiet marittimi kollha tal-UE għall-konvenzjonijiet internazzjonali rilevanti kollha għadha pendenti u l-Kummissjoni se tieħu azzjoni biex tiżgura li jkun hemm rimedju għal din is-sitwazzjoni. 4.4. Artikolu 8: Il-Lista s-Sewda u l-Lista l-Griża L-Artikolu 8(2) jesiġi li dawk l-Istati Membri li jidhru fuq il-lista s-sewda jew li għal sentejn konsekuttivi jidhru fuq il-lista l-griża kif ippubblikati fl-aktar rapport annwali riċenti tal-Memorandum ta' Qbil ta' Pariġi dwar il-Kontroll mill-Istati tal-Port (PMoU) għandhom jipprovdu rapport lill-Kummissjoni dwar il-prestazzjoni tal-Istat tal-bandiera tagħhom, li jidentifika u janalizza r-raġunijiet ewlenin għan-nuqqas ta' konformità li wasslet għad-detenzjonijiet u n-nuqqasijiet li wasslu biex il-pajjiż ikun fuq il-lista s-sewda jew il-lista l-griża. Jiġi ddeterminat jekk Stat Membru jkunx fuq il-lista s-sewda jew fuq il-lista l-griża abbażi tal-istatistiċi għall-vapuri ta' kull Stat tal-bandiera fuq perjodu kontinwu ta' tliet snin. Għaldaqstant, ir-rapport tal-PMoU għall-2013 jiddeskrivi fid-dettall ir-riżultati li kienet ikkalkulata l-medja tagħhom għal kull Stat tal-bandiera għall-perjodu 2010-2012. Bħalissa hemm żewġ Stati li qegħdin elenkati fil-lista l-griża: il-Bulgarija u s-Slovakkja. Iż-żewġ Stati Membri kkonċernati pprovdew analiżi tar-raġunijiet għaliex għadhom esklużi mil-Lista l-Bajda tal-pajjiżi tal-PMoU. Fiż-żewġ każijiet, mill-2007 'l hawn, l-għadd ta' bastimenti li jtajru dawn il-bnadar naqas b'mod sinifikanti: fil-każ tal-Bulgarija b'aktar minn 2/3. Is-Slovakkja ddeċidiet li ma ġġeddidx iċ-ċertifikati tal-vapuri tat-tbaħħir irreġistrati tagħha wara l-1 ta’ Novembru 2012. Fil-każ tal-Bulgarija, għalkemm il-flotta globali ċkienet, il-vapuri rreġistrati għall-ewwel darba huma saħansitra aktar qodma minn dawk li diġà huma rreġistrati u b'hekk żdiedet l-età medja tal-flotta. L-ogħla għadd ta’ nuqqasijiet fil-flotta jirrifletti din iż-żieda fl-età medja, minkejja ż-żieda fl-ispezzjonijiet ta' kull vapur mill-Istati tal-Bandiera. Il-Bulgarija issa fasslet lista ta’ seba’ azzjonijiet biex tirrimedja s-sitwazzjoni. L-Istati Membri indikaw l-aħjar prattiki li ġejjin li jistgħu jiġu implimentati sabiex pajjiż jiġi elenkat fil-Lista l-bajda: – L-ispezzjonijiet mill-Istati tal-Bandiera jqisu l-kriterji tal-PMoU meta jissorveljaw il-bastimenti li jtarju l-bandiera tagħhom; – Il-vapuri ma jiġux irreġistrati jekk fis-sentejn ta' qabel ikunu nżammu aktar minn tliet darbiet mill-Istati Membri tal-MoU ta' Pariġi jew ta' Tokjo, jew mill-Gwardakosta tal-Istati Uniti; – Il-vapuri li jinżammu jeħtieġ li jirrapportaw lill-Ministeru jew lil Organizzazzjoni Rikonoxxuta u jirċievu żjara speċjali, spezzjonijiet u verifiki addizzjonali; – L-operaturi ta' bastimenti li għandhom nuqqasijiet huma meħtieġa jagħtu rendikont lill-awtoritajiet kompetenti dwar ir-raġunijiet għan-nuqqas ta’ konformità tagħhom; – L-ispezzjonijiet immirati ta’ bastimenti li jtarju l-bandiera tagħhom stess meta jidħlu f'port ta' Stat tal-bandiera; – Il-vapuri iżgħar fid-daqs huma mħeġġa li jagħmlu stħarriġ mhux statutorju. B’mod ġenerali kien hemm titjib sinifikanti fil-vapuri li jtajru l-bandieri tal-Istati Membri tal-UE fil-perjodu ta' qabel u ta' wara l-introduzzjoni tad-Direttiva. Fil-lista l-Griża tal-PMOU tal-Istati tal-bandiera matul dawn l-aħħar erba' snin, l-għadd ta' Stati Membri u ta' pajjiżi kandidati kkonċernati naqas minn sitta għal kif qegħdin bħalissa żewġ Stati Membri, filwaqt li ma hemm l-ebda Stat Membru fuq il-lista s-Sewda. Fit-tfassil tal-lista s-sewda, tal-lista l-griża u tal-lista l-bajda, hemm diffikultajiet involuti għall-Istati bi flotot żgħar meta jiġi stabbilit metodu aċċettabbli li bih tista' titqabbel il-prestazzjoni tal-flotot. Għal raġunijiet ta' statistika, għal Stati bħal dawn, riżultat fjakk wieħed tal-kontrolli minn Stat tal-port jista' jkollu effett negattiv sproporzjonat fuq il-prestazzjoni tal-Istat tal-bandiera – peress li d-daqs tal-flotta huwa żgħir, ir-riżultati tajbin f'postijiet oħra ma jistgħux ipattu għar-riżultat fjakk, peress li hemm inqas vapuri x'jiġu spezzjonati. Tabilħaqq, il-Premessa 15 tad-Direttiva 2009/16/KE dwar il-kontroll tal-Istat tal-port tirrikonoxxi dawn id-diffikultajiet; madankollu sa issa l-ebda Stat Membru għadu ma identifika mezz ta' valutazzjoni tal-prestazzjoni li huwa aċċettabbli għal kulħadd u li huwa komparabbli fost id-diversi entitajiet tal-Kontroll mill-Istat tal-port. Il-PMoU waqqaf Task Force (TF 31) sabiex jiġu investigati l-kwistjonijiet tal-implimentazzjoni tar-Reġim il-Ġdid tal-Ispezzjoni tal-Kontroll mill-Istat tal-port attwali, filwaqt li fi ħdan l-UE ġie stabbilit grupp parallel li, fost oħrajn, se jindirizza wkoll din il-kwistjoni. Il-valutazzjoni tal-prestazzjoni tal-Istati Membri Għall-perjodu finali rrapportat fl-2013, jiġifieri l-perjodu 2010-2012, mis-seba' Stati Membri jew pajjiżi kandidati oriġinali (AT, LT, LV, PL u SK, flimkien mal-BG u RO) li ġew identifikati li għandhom fuq ir-reġistru tagħhom għadd sinifikanti ta' vapuri li mhumiex konformi, l-ebda wieħed minnhom ma għadu jinsab fuq il-lista s-sewda u huma tnejn biss li għadhom fuq il-lista l-griża. Dan huwa progress konsiderevoli li jħeġġeġ lill-Istati Membri jagħrfu kemm hu importanti li l-bastimenti li jtarju l-bandiera tagħhom ikunu konformi u jaġixxu biex jiżguraw din il-konformità. Tabilħaqq sitta mill-10 Stati tal-bandiera li jinsabu fil-quċċata tal-lista l-bajda l-aktar riċenti huma Stati Membri tal-UE, bi 15-il pajjiż li jinsabu fost it-30 Stat tal-bandiera fil-quċċata. Il-Kummissjoni se tkompli tissorvelja l-progress taż-żewġ Stati Membri tal-UE li għadhom fuq il-lista l-griża. 4.5. Ir-Ratifika tal-Konvenzjonijiet Internazzjonali Fid-9 ta’ Diċembru 2008, l-Istati Membri kollha għamlu dikjarazzjoni, li permezz tagħha impenjaw ruħhom li jesprimu, sa mhux aktar tard mill-1 ta’ Jannar 2012, il-kunsens tagħhom li jintrabtu b'għadd speċifiku ta' Konvenzjonijiet Internazzjonali, kif stipulat fl-Anness ta’ dan ir-rapport. L-Istati Membri impenjaw ruħhom bl-istess mod biex jesprimu, sa mhux aktar tard mill-1 ta’ Jannar 2013, il-kunsens tagħhom li jintrabtu bil-Konvenzjoni Internazzjonali ta’ Najrobi dwar it-Tneħħija tan-Nawfragi tal-2007, jew fil-każ ta’ pajjiżi mingħajr kosta, li jieħdu l-miżuri meħtieġa biex jiżguraw li l-vapuri li jtajru l-bandiera tagħhom ikollhom ċertifikat maħruġ minn Parti għall-Konvenzjoni. Permezz ta' nota tad-29 ta’ Novembru 2010, li ċċirkolat mal-Kunsill, il-Kummissjoni fakkret lill-Istati Membri dwar l-impenn preċedenti tagħhom, filwaqt li semmiet lil dawk l-Istati Membri li għad iridu jirratifikaw ċerti Konvenzjonijiet Internazzjonali u talbet lill-Ministri biex fi żmien xieraq iwettqu l-impenni li daħlu għalihom l-Istati Membri. Is-sitwazzjoni fir-rigward tar-ratifika tal-konvenzjonijiet internazzjonali minn kull Stat Membru fl-2010 u fl-2013 hija murija fit-Tabelli 1 u 2, rispettivament, tal-Anness. Flimkien mal-Konvenzjonijiet, li oriġinarjament l-Istati Membri daħlu għalihom biex jirratifikaw fid-dikjarazzjoni tagħhom, il-Kummissjoni fittxet informazzjoni dwar ir-ratifika tal-Konvenzjoni HNS[5] tal-1996 u l-Protokoll tagħha tal-2010, kif ukoll il-Konvenzjoni dwar ix-Xogħol Marittimu (MLC) tal-ILO tal-2006, li elementi tagħhom iddaħħlu fil-liġi tal-UE permezz tad-Direttiva 2009/13/KE[6]. Dawn huma riflessi wkoll fit-Tabelli 1 u 2 fl-Anness. Fl-aħħar nett, Stati Membri individwali għamlu referenza għall-pożizzjoni li ħadu huma fir-rigward ta' Konvenzjonijiet oħrajn, bħall-Konvenzjoni ta' Ateni dwar il-ġarr bil-baħar ta’ passiġġieri u l-bagalji tagħhom tal-2002, il-Konvenzjoni dwar il-Ġestjoni tal-Ilma tas-Saborra tal-2001 u l-Konvenzjoni ta' Ħong Kong dwar ir-Riċiklaġġ tal-Vapuri tal-2009. L-osservazzjonijiet tal-Kummissjoni B'mod ġenerali, l-Istati Membri wettqu l-impenn li daħlu għalih, dak li jagħtu l-kunsens tagħhom li jintrabtu bil-Konvenzjonijiet li jinsabu fid-dikjarazzjoni tagħhom, u huma biss żewġ Stati Membri mingħajr kosta li ma jidhrux li qed jieħdu miżuri attivi biex jirratifikaw il-Protokolli ta’ ċerti Konvenzjonijiet (SOLAS, il-Linji tat-Tagħbija) li jmorru lura sal-1988. Ta’ min wieħed jinnota li fir-rigward tal-Konvenzjoni ta’ Najrobi dwar it-Tneħħija tan-Nawfragi tal-2007, mis-sitwazzjoni tal-2010 fejn l-ebda Stat Membru ma kien irratifikaha, issa hemm tliet Stati Membri li rratifikawha u 12-il Stat Membru qegħdin fil-proċess biex jagħmlu dan. Qed jiġri l-istess fil-każ tal-Konvenzjoni HNS tal-1996 u l-Protokoll tagħha tal-2010 fejn erba' Stati Membri rratifikawha u 12-il Stat Membru qegħdin jieħdu l-miżuri biex jagħmlu dan. Iż-żieda fir-ratifiki u fil-preparazzjonijiet għar-ratifika hija żvilupp pożittiv, għalkemm l-Istati Membri għandhom jirrikonoxxu li l-iskadenzi li ntrabtu magħhom fl-2009 issa għaddew u għalhekk għandhom jirduppjaw l-isforzi tagħhom biex iwettqu d-dikjarazzjoni tagħhom. Jista' jkun meħtieġ inċentiv biex huma jagħmlu dan u l-Kummissjoni tfakkar li meta rrevediet l-aħħar id-Direttiva 2009/16/KE dwar il-kontroll mill-Istat tal-Port, hi kienet ipproponiet mekkaniżmu, li eventwalment ma kienx ġie meqjus mil-leġiżlatur. Fir-rigward tal-Konvenzjoni dwar ix-Xogħol Marittimu tal-2006, din diġà ġiet irratifikata minn 14-il Stat Membru u l-Istati Membri li fadal huma mistennija li jagħmlu dan dalwaqt. Id-dispożizzjonijiet dwar is-sistemi għall-immaniġġjar tal-kwalità, li japplikaw għal kull attività operattiva relatata mal-Istat tal-bandiera, se japplikaw ukoll għall-Konvenzjonijiet li mhumiex tal-IMO, bħall-MLC, u għaldaqstant ir-ratifika tal-MLC mill-Istat Membru hija saħansitra aktar importanti. Barra minn hekk, sabiex jiġi żgurat li d-Direttiva 2009/13/KE li timplimenta l-Ftehim konkluż mill-Assoċjazzjonijiet tas-Sidien tal-Bastimenti tal-Komunità Ewropea (ECSA) u l-Federazzjoni Ewropea tal-Ħaddiema tat-Trasport (ETF) dwar il-Konvenzjoni dwar ix-Xogħol Marittimu, 2006, tiġi infurzata kif xieraq, se tiġi adottata dalwaqt Direttiva li tikkonċerna ċerti responsabbiltajiet tal-Istat tal-bandiera għall-konformità mal-Konvenzjoni dwar ix-Xogħol Marittimu tal-2006 u l-infurzar tagħha, sabiex jiġi żgurat li l-vapuri li jtajru l-bnadar tal-Istati Membri tal-UE jikkonformaw ma’ dawk il-partijiet tal-MLC li ġew implimentati permezz tad-Direttiva 2009/13/KE. Il-Kummissjoni beħsiebha tkun aktar attiva fuq livell internazzjonali fl-organizzazzjonijiet marittimi rilevanti li fihom jiġu amministrati dawn il-Konvenzjonijiet. 5. Il-Valutazzjoni Ġenerali tal-prestazzjoni tal-Istati Membri bħala Stati tal-Bandiera Ir-rekwiżit tad-Direttiva għal informazzjoni li tkun faċilment aċċessibbli u għal trasparenza tad-dejta dwar il-prestazzjoni ta’ vapuri li jtajru l-bnadar tal-Istati Membri huwa applikat b'mod ġenerali u jista' jgħin fl-iffaċilitar tat-trasferiment tal-vapuri minn reġistru għal ieħor. Bis-saħħa t'hekk, kull dgħjufija potenzjali fil-flotta hija esposta b'mod aktar faċli u jiġi identifikat il-bżonn għal azzjoni korrettiva. F’dak li jirrigwarda l-verifika tal-Istat tal-bandiera tal-OMI, billi jagħmlu r-rapport disponibbli għall-pubbliku, l-Istati Membri jkunu aktar onesti dwar il-punti pożittivi u n-nuqqasijiet tagħhom u l-mezzi ta' kif jistgħu jindirizzaw dawn tal-aħħar. Huma jsiru aktar pubblikament responsabbli u jistgħu jkollhom każ internament biex jiksbu l-mezzi ta' kif jirrimedjaw kwalunkwe nuqqas ħalli jkunu jistgħu jwettqu r-responsabbiltajiet tagħhom. Ir-rekwiżit għal Sistema Ċċertifikata għall-Immaniġġjar tal-Kwalità wkoll jista’ jipprovdi opportunità għar-razzjonalizzazzjoni tal-immaniġġjar tal-bnadar u għal użu aħjar tar-riżorsi umani. L-eliminazzjoni gradwali tal-Istati Membri tal-UE mil-lista s-Sewda u l-lista l-Griża tal-MoU ta’ Pariġi mill-2007 'il quddiem hija sinjal li l-amministrazzjonijiet marittimi qegħdin jieħdu r-responsabbiltajiet tagħhom bis-serjetà, tant hu hekk li fil-każ taż-żewġ Stati Membri li għadhom fuq dawn il-listi, wieħed ma għadx għandu bastimenti tat-tbaħħir inklużi fir-reġistru tiegħu. Fir-rigward tal-konvenzjonijiet marittimi internazzjonali, l-Istati kostali wrew li huma qegħdin jirsistu biex jirratifikaw, minkejja li l-iskadenzi ddikjarati tagħhom għall-adeżjoni ma' konvenzjonijiet speċifiċi ma ġewx irrispettati f'kull każ. Dan huwa importanti biex jiġi ffaċilitat id-dħul fis-seħħ kmieni ta’ dawn l-istrumenti u biex jiġu żgurati kundizzjonijiet ekwi għall-kwistjonijiet marittimi fuq livell globali. Huwa wkoll sinjal ta’ impenn għall-għanijiet tal-konvenzjonijiet u jiżgura li l-Istati tal-bandiera tal-UE jżommu standard għoli f'kull żona koperta mill-konvenzjonijiet. 6. Konklużjoni Il-biċċa l-kbira tal-Istati Membri bħalissa jikkonformaw mar-rekwiżiti stipulati fid-Direttiva 2009/21/KE u l-Kummissjoni tħeġġeġ lill-Istati Membri biex jiżguraw li dan il-livell ta’ impenn jinżamm u jinkiseb aktar progress. Tabilħaqq, livell għoli kontinwu ta’ prestazzjoni issa huwa aktar neċessarju, bid-dħul fis-seħħ fl-20 ta’ Awwissu 2013 ta’ regoli importanti ġodda fil-qasam tal-kundizzjonijiet tal-għajxien u tax-xogħol tal-baħħara, permezz tal-Konvenzjoni dwar ix-Xogħol Marittimu tal-2006 (MLC) u d-Direttiva 2009/13/KE, li tinkludi elementi sostanzjali tal-MLC. Ir-rwol u r-responsabbiltajiet tal-Istati tal-Bandiera tal-UE f’dak li jirrigwarda l-ivverifikar tal-konformità mal-kundizzjonijiet minimi tal-għajxien u tax-xogħol tal-baħħara se jiġu estiżi b’mod sinifikanti bid-dħul fis-seħħ tad-Direttiva 2009/13/KE. Barra minn hekk, ir-rwol tal-organizzazzjonijiet rikonoxxuti u ta' kull organizzazzjoni oħra li l-Istati tal-Bandiera jiddelegawlha rwol ta' spezzjoni fiż-żoni tal-MLC u tad-Direttiva 2009/13/KE se jkollu jiġi vvalut mill-qrib mill-Istati tal-Bandiera tal-UE. L-għarfien ta' dik l-organizzazzjoni dwar dawn il-kwistjonijiet speċifiċi se jkun ta' importanza prinċipali għal infurzar adegwat, raġuni oħra għalfejn għandu jiġi żgurat li s-sistemi tal-immaniġġjar tal-kwalità applikabbli jkopru wkoll dawn ir-responsabbiltajiet ġodda tal-Istati tal-bandiera. Meta ġiet adottata d-Direttiva 2009/21/KE, il-Kummissjoni ddispjaċiha li l-proposta oriġinali tagħha[7] għall-konformità mar-rekwiżiti tal-Istati tal-bandiera ma kinitx ġiet adottata mill-Istati Membri. Jekk iċ-ċirkostanzi jkunu jeħtieġu hekk fil-futur, il-Kummissjoni tista’ tikkunsidra l-merti li tipproponi aktar miżuri biex jiġi żgurat li l-Istati Membri jkomplu jwettqu l-obbligi tagħhom b’mod effettiv u konsistenti bħala Stati tal-bandiera. B’dan f’moħħha, il-Kummissjoni għalhekk tinkoraġġixxi lill-Istati Membri biex ikomplu l-ħidma tagħhom f’konformità sħiħa mad-Direttiva attwali. Anness Tabella 1 L-istatus tar-ratifika mill-Istati Membri tal-Konvenzjonijiet rilevanti tal-OMI fit-30 ta’ Settembru 2010 (Sors : Id-Dokument tal-Kunsill ref 15978/1/10 Rev 1 tad-29 ta' Novembru 2010) *L-inklużjoni tal-Kroazja (pajjiż kandidat) kif ukoll il-Konvenzjoni HNS tal-1996 u l-Protokoll tal-2010 flimkien mal-Konvenzjoni dwar ix-Xogħol Marittimu tal-2006 biex jiġi ffaċilitat it-tqabbil mat-Tabella 2. Tabella 2 L-istatus tar-ratifika mill-Istati Membri tal-Konvenzjonijiet Internazzjonali relevanti tal-OMI u tal-ILO (Sors : (L-OMI, l-istatus tal-Konvenzjonijiet sat-30/6/2013 u ILO, l-istatus tal-Konvenzjoni tal-MLC sat-30/6/2013) Nota: l-inklużjoni tal-Kroazja bħala Stat Membru mill-1 ta' Lulju 2013. [1] ĠU L 131, 28.5.2009, p. 132. [2] BE, DE, DK, ES, FI, HR, MT, NL, RO, SE [3] BE, BG, CY, DE, DK, EE, EL, ES, FI, FR, HU, IE, IT, LT, LUX, LV, MT, NL, PL, PT, RO, SE, SL, SK, UK [4] Ittra Ċirkolari tal-OMI 3372 tat-3.5.2013 [5] Il-Konvenzjoni Internazzjonali dwar ir-Responsabbilità u l-Kumpens għal-Danni li għandhom x'jaqsmu mat-Trasport ta' Sustanzi Perikolużi u Velenużi bil-baħar [6] Id-Direttiva tal-Kunsill 2009/13/KE tas-16 ta’ Frar 2009 li timplimenta l-Ftehim konkluż mill-Assoċjazzjonijiet tas-Sidien tal-Bastimenti tal-Komunità Ewropea (ECSA) u l-Federazzjoni Ewropea tal-Ħaddiema tat-Trasport (ETF) dwar il-Konvenzjoni dwar ix-Xogħol Marittimu, 2006, u li temenda d-Direttiva 1999/63/KE [7] COM(2005) 586 finali, 23.11.2005